Kedai roti di Brussels (Belgium)
**Perusahaan reroti**, juga boleh dikenali sebagai **bakeri**, ialah sebuah tempat perniagaan yang menghasil dan menjual makanan berasaskan tepung yang dibakar dalam ketuhar seperti roti, biskut, kek, donat, bagel, pastri dan pai. Perusahaan ini boleh wujud dalam bentuk **kedai kek** atau **kedai roti** (berskala kecil, biasanya jual roti dan kek secara serentak) atau **kilang roti** (berskala besar), dan sesetengah kedai runcit roti pula dijenamakan sebagai kafe kerana menghidangkan kopi dan teh kepada pelanggan yang ingin menikmati makanan di dalam premis tersebut. Barangan kuih-muih juga dibuat di kebanyakan kedai roti di seluruh dunia.

Sejarah
-------

 Sebuah tempat bakeri di dalam bekas Kilang Gergaji Burton di Kawasan Komersial Bersejarah Eugene Blair Boulevard
 Biasanya rumah bakar roti kecil digunakan di kawasan luar bandar
Makanan reroti telah wujud selama beribu-ribu tahun. Seni penghasilan makanan bakeri telah dikembangkan sejak awal zaman Empayar Rom. Ia merupakan seni penghasilan makanan yang sangat terkenal kerana rakyat Rom menggemari makanan reroti dan sering memintanya untuk majlis-majlis penting seperti jamuan besar-besaran dan kenduri perkahwinan. Kerana kemasyhuran seni penghasilan reroti, sekitar 300 SM, penghasilan reroti telah diperkenalkan sebagai salah satu pekerjaan dan profesion yang disanjungi oleh orang Rom. Pembuat roti mula menyediakan roti di rumah dalam ketuhar, menggunakan pengisar untuk mengisar bijirin menjadi tepung untuk roti mereka. Permintaan terhadap barangan reroti berterusan, dan kumpulan sekerja pembuat roti (*bakery guild*) pertama ditubuhkan pada 168 SM di Rom. Keinginan untuk barangan reroti mengembangkan cara pembuatan reroti di seluruh Eropah dan tersebar ke bahagian timur Asia. Pembuat roti mula membakar roti dan barangan lain di rumah dan menjualnya di jalanan.

Trend ini lama kelamaan menjadi kebiasaan, dan tidak lama kemudian, produk reroti banyak dijual di tepi jalan di Rom, Jerman, London dan banyak tempat lain. Sistem penghantaran barangan reroti terus ke rumah timbul apabila permintaan meningkat secara ketara. Ini mendorong pembuat roti untuk mewujudkan satu tempat di mana orang ramai boleh membeli barangan reroti secara berpusat. Pasar terbuka pertama untuk barangan reroti telah ditubuhkan di Paris, dan sejak itu pasar perusahaan reroti telah menjadi tempat biasa untuk membeli barangan lazat dan bersosial. Menjelang zaman penjajahan, bentuk pasar perusahaan reroti sudah menjadi kebiasaan. 

Pada 7 Julai 1928, sebuah kedai roti di Chillicothe, Missouri memperkenalkan roti yang dihiris menggunakan mesin penghiris roti automatik, yang dicipta oleh Otto Frederick Rohwedder. Walaupun roti itu pada mulanya gagal dijual, disebabkan rupanya yang "selekeh", dan dengan fakta hirisan roti ini lebih cepat rosak, penghasilan hirisan roti ini kemudian menjadi popular. Sewaktu Perang Dunia II mesin penghiris roti telah diharamkan terus, kerana logam di dalamnya diperlukan untuk kegunaan peperangan. Apabila penghiris dituntut oleh kerajaan pada ketika itu sehingga terkumpulnya 100 tan aloi logam, keputusan itu terbukti sangat tidak disukai oleh para suri rumah.

Perang Dunia Kedua secara langsung menjejaskan industri perotian di UK. Sekolah bakeri ditutup pada masa ini, jadi apabila perang berakhir terdapat kekurangan tukang roti yang mahir. Ini menyebabkan kaedah baharu dibangunkan untuk memenuhi keinginan dunia terhadap roti, termasuk bahan tambahan kimia, bahan pracampuran dan mesin khusus. Kaedah lama membakar hampir terhapus sepenuhnya apabila kaedah baru ini diperkenalkan dan bidang reroti diindustrikan. Kaedah lama dilihat sebagai tidak diperlukan dan sukar dibuat dari segi kewangan. Dalam tempoh ini tidak banyak kedai roti tradisional yang tinggal.

Pengkhususan
------------

 Tart Telur (barang bakar khusus)
 Carquinyolis, variasi Catalan biscotti, dibuat dengan badam penuh atau badan terhiris
 Kek Cawan Strawberi (barangan bakar khusus)
 Kedai roti *kalakukko* Hanna Partanen di Kuopio, Finland
Sesetengah perusahaan reroti menyediakan perkhidmatan untuk majlis khas (seperti perkahwinan, ulang tahun, parti hari jadi, acara rangkaian perniagaan, dsb.) atau produk bakar yang tersesuai untuk orang yang mempunyai alahan atau sensitif terhadap makanan tertentu (seperti kekeras, kacang tanah, tenusu atau gluten, dsb.). Perusahaan reroti boleh menyediakan pelbagai reka bentuk kek seperti kek lembaran, kek lapis, kek perkahwinan, kek bertingkat, dsb. Sesetengah perusahaan reroti yang lain pula mungkin pakar dalam produk bakar jenis tradisional atau jenis buatan tangan yang terhasil melalui pengadunan tepung kisar tempatan, tanpa agen peluntur tepung atau agen rawatan tepung, dan jenis roti tersebut kadangkala dikenali sebagai rotiartisan.

Produk
------

* Roti
* Gulungan roti
* Roti hampar
* Bagel
* Donat
* Mufin atau bahulu
* Piza
* Ban
* Pastri
* Pai
* Krumpet
* Tart
* Brownie
* Kek
* Kroisan
* Kek cawan
* Kuki
* Skon
* Barmbrak
* Roti soda
* Biskut (roti)
* Kekeras atau keropok
* Biskut
* Pretzel
* Biscoti
* Kalakuko
* Roti jagung
* Pandesal
* Roti labu
* Roti pita
* Roti doh masam
* Wafel
* Pastri lapis

Pengkomersilan
--------------

Di kebanyakan negara, banyak kedai runcit dan pasar raya menjual "roti yang dihiris" (roti prabungkus/prahiris), kek dan pastri lain. Mereka juga mungkin menawarkan perkhidmatan penghasilan roti terus di kedai, dengan produk sama ada dibakar sepenuhnya di tapak atau sebahagian bakar sebelum dihantar ke kedai, dan sesetengahnya menawarkan perkhidmatan menghias kek.  Namun begitu, ramai orang masih memilih untuk mendapatkan barangan bakar mereka dari kedai roti artisan kecil, mungkin disebabkan kebiasaan tradisi atau ketersediaan lebih banyak aneka produk bakar, atau disebabkan ciri produk reroti yang lebih berkualiti tinggi.

Lihat juga
----------

* iconPortal Makanan

 

* Bangunan membakar roti
* Pembuat roti, seorang yang menghasilkan produk reroti
* Membakar
* Menghias kek
* Kedai kopi
* Konditorei, satu kedai Jerman yang menghasil, menjual dan menghidang kek, pastri, kopi dan teh pada waktu pagi dan tengahari
* Pâtisserie, perusahaan Perancis atau Belgium yang pakar dalam bidang pastri
* Roti hiris (prepackaged/presliced bread)
* Rumah teh

Rujukan
-------

1. 1 2  "Terjemahan perkataan bahasa Inggeris "bakery"". *Portal Maya Istilah Sains (ETISAS)*. Universiti Kebangsaan Malaysia. Diarkibkan daripada yang asal pada 2 Julai 2023. Dicapai pada 2 Julai 2023.
2. 1 2 3  Yogambal Ashokkumar (2009), *Theory of Bakery and Confectionary*, ISBN 978-81-203-3954-5
3. ↑  "Terjemahan bahasa Melayu untuk perkataan "bakery"". *Pusat Rujukan Persuratan Melayu (PRPM)*. Dewan Bahasa dan Pustaka Malaysia. Dicapai pada 2 Julai 2023.
4. ↑  "Terjemahan bahasa Melayu untuk perkataan "bakery"". *Pusat Rujukan Persuratan Melayu (PRPM)*. Dewan Bahasa dan Pustaka Malaysia. Dicapai pada 2 Julai 2023.
5. 1 2  Rush, Morgan. "About the Bakery Business". Huston Chronicle. Dicapai pada 2014-02-24.
6. ↑  "How Sliced Bread Became the 'Greatest Thing'". *Time* (dalam bahasa Inggeris). Dicapai pada 2020-02-18.
7. ↑  "U.S. At War: Trouble on the Bread Line". *Time*. 1 February 1943. Dicapai pada 6 October 2017.
8. ↑  North, A. and Small, J. How do UK supermarkets operate their in-store bakeries?, *British Baker*, published 28 April 2021, accessed 15 September 2022

Pautan luar
-----------

* Kategori berkenaan Perusahaan reroti di Wikimedia Commons
* Takrifan kamus *perusahaan reroti* di Wikikamus